《李伯时画太白泛舟小像》
元代·潘伯脩

李白自号谪仙人，更得龙眠为写真。一个青莲初出水，千年金粟再来身。

胸中元气诗如海，物外还丹酒借春。一笑掀髯缘底事，桃花潭上见汪伦。

作者简介：伯脩，字省中，黄岩人。至正间，尝三中省试。方谷珍乱，劫致之海上，欲官之，不从，遂死于难。应梦虎作诗吊之，有「嵇康未必轻钟会，黄祖何曾爱祢衡」之句。今读其诗，缠绵感慨，多出入于二李之间。如《燕山秋望》、《丙申元旦》诸诗，则忠君爱国之心，固蔼然溢于言外也。